Aspen vervaardig eerste entstof in SA | Maroela Media
Die eerste besending van die Johnson & Johnson- (J&J-)entstof wat deels op tuisbodem vervaardig is, verlaat Maandag Aspen se fabriek in Gqeberha (Port Elizabeth) in die Oos-Kaap.
Dié plaaslike medisynereus het dié dag as 'n belangrike mylpaal in Suid-Afrika se stryd teen Covid-19 bestempel. Die besending is die "eerste Covid-19-entstowwe wat op die vasteland van Afrika, deur 'n Afrika-vervaardiger, vir Suid-Afrikaanse en Afrika-pasiënte vervaardig is".
Johnson & Johnson het vroeër 'n ooreenkoms met Aspen aangegaan om die entstof in Suid-Afrika te vervaardig.
Stephen Saad, uitvoerende hoof van Aspen, sê Maandag in 'n verklaring die farmaseutiese maatskappy is trots op die rol wat hy speel in die vervaardiging van entstowwe vir verspreiding in Suid-Afrika, asook oor Afrika en die wêreld heen.
Die eerste besending dosisse sal oor die hele Suid-Afrika versprei word terwyl sommige van die dosisse ook bestem is vir die Europese Unie (EU) en ander buitelandse markte.
Saad sê voorts die entstofaanbod aan Suid-Afrika en die res van Afrika is besonder lonend, gegewe die huidige ongelykheid wat die toegang tot entstowwe betref.
Suid-Afrika se entstofprogram het aanvanklik teen 'n slakkepas gevorder, maar intussen effens versnel. Meer as 6,3 miljoen dosisse van die Covid-19-entstof is in dié stadium toegedien wat beteken dat een uit elke tien Suid-Afrikaners nou al minstens een dosis van die entstof ontvang het.
Mense ouer as 35 jaar mag tans teen Covid-19 ingeënt word terwyl enigiemand bo 18 jaar vanaf begin September in die ry mag val.
Afrika werk tans saam met die EU en ander vennote om plaaslike sentrums vir die vervaardiging van entstowwe te help skep.
Maroela Media het vroeër berig die Suid-Afrikaanse maatskappy Biovac is verlede week aangewys om die Pfizer-BioNTech-entstof teen Covid-19 op tuisbodem vir verspreiding binne die Afrika-unie (AU) te vervaardig.
Biovac, wat in Kaapstad gesetel is, is die eerste maatskappy in Afrika om 'n sogenaamde mRNA-gebaseerde entstof te vervaardig. Die mRNA-entstowwe is 'n betreklik nuwe soort entstof wat teen aansteeklike siektes help beskerm. Dit leer die liggaam se selle hoe om 'n proteïen te maak wat 'n immuunreaksie in die liggaam veroorsaak.
Ongeluk op N4 eis 3
Dit is nie vervaardig nie… slegs herverpakking vir gebruik. Groot verskil!
Vertel vir die mense , wie betaal hiervoor , of is dit verniet ?
Ewe skielik het ons nou Aspen kama J&J se entstof, en dan ook Biovac kama Pfizer-BioNTech-enstof ( 'n "betreklik nuwe soort entstof…") (?) wat wenpaal toe jaag. Nee dankie.
Liewe aarde maar mense is darem negatief!
'n Mens word gebore met daardie selle. Jou liggaam moet gewoond wees aan kieme om homself te kan beskerm. Met al hierdie gehande was, word alle kieme weggewas. Automaties gaan mense nou siek word want hul liggame ken nie meer kieme nie. Mense wat op plase woon ek werk, veral tussen diere, ek is seker hulle is gesonder as die stadsjapies. Ons het ook diere, en hulle slaap by ons, lek ons en ons is nie heeldag besig om alles te ontsmet en hande te was nie. En ons is nog steeds gesond. So om my intespuit met iets wat… Lees meer »